Արմեն Սարգսյան (պրոդյուսեր)

**Արմեն Մարտինի Սարգսյան** (), հաղորդավար, պրոդյուսեր, «Զարկ» ժողովրդական երաժշտության և պարի աջակցման հիմնադրամի հիմնադիր, Հայաստանի Ժողովրդական երաժշտության և պարի ազգային կենտրոնի տնօրեն։

## Կրթություն
2000 թվականին ավարտել է Երևանի թիվ 142 միջնակարգ դպրոցը։ 2000-2004 թվականներին սովորել է Երևանի պետական համալսարանի ժուռնալիստիկայի (հեռուստալրագրություն ուղղությամբ) ֆակուլտետում։ 2007 թ. մասնակցել է նաև էքսկուրսավարի դասընթացների։

## Աշխատանք
2000-2003 թվականներին թղթակցել է ԵՊՀ «Ժուռնալիստ» ուսումնական թերթին։ Ուսանողական տարիներին համալսարանում հիմնել և ղեկավարել է մամուլի ակումբ, որի շրջանակներում կազմակերպել է բազմաթիվ ներբուհական միջոցառումներ, հանդիպումներ մշակութային, քաղաքական, հասարակական գործիչների հետ և եղել է հանդիսավար։ Եղել է նաև ֆակուլտետի գիտական ընկերության քարտուղարը։ 2001 թվականից նկարահանվել է երաժշտական և գովազդային հոլովակներում, ֆիլմերում։
2009 թվականին աշխատել է Հայաստանի Հանրային հեռուստաընկերությունում (Հ1), որտեղ վարել է «Երկու աստղ» հեռուստաշոուի օրագրերը։ Նույն թվականին եղել է Երևանի քաղաքապետարանի մամլո վարչության գլխավոր մասնագետը։ 2010-2016 թվականներին աշխատել է «Ա-Թի Վի» հեռուստաընկերությունում, որտեղ վարել է «Բրենդ Թայմ» կոմերցիոն հաղորդումը։ 2010 թվականից հիմնել է Էյ Վի Փրոդաքշն պրոդյուսերական կենտրոնը, որը ղեկավարել է մինչ 2016թ․։ Կազմակերպել է բազմաթիվ համերգային երեկոներ, բարեգործական միջոցառումներ, ցուցահանդեսներ, որտեղ եղել է նաև հանդիսավար։ 2011 թվականին հեղինակել է «Հայեր» ամսագիրը, որի գլխավոր խմբագիրն է եղել։ 2012 թվականին հեղինակել է հայ մշակութային և հեռուստատեսության գործիչների համացանցային հանրագիտարանը՝ avproduction.am (հետագայում՝ zarkfoundation.com)։ 2012-2013 թվականներին աշխատել է «Ա-Թի Վի» հեռուստաընկերությունում, որտեղ վարել է «Բնության արեղծվածները» հաղորդումը Նույն թվականից եղել է «Ա-Թի Վի» հեռուստաընկերությամբ հեռարձակվող «Մեգաինֆո» հաղորդման պրոդյուսերը, 2014 թվականից՝ նաև հաղորդավարը։ 2013 թվականին եղել է «Luxury Group» ընկերության գործադիր տնօրենը։ 2015 թվականին հեղինակել է «Հայտնի և Անհայտ» մշակութային հաղորդաշարը, որը հեռարձակվել է «Կենտրոն» հեռուստաընկերությամբ։ Որպես ռեժիսոր ու պրոդյուսեր հանդես է եկել Առնո Բաբաջանյանի, Սոս Սարգսյանի, Սվետլանա Գրիգորյանի, Մհեր Մկրտչյանի, Գոհար Գասպարյանի, Էլվինա Մակարյանի, Վանուշ Խանամիրյանի և այլ հայտնի արվեստագետների ֆիլմաշարերում։ Նույն թվականից դասավանդել է «TV իդեալ» հեռուստահաղորդավարների և լրագրողների մասնագիտացված դպրոց-ստուդիայում։
2016 թվականին որպես դերասան աշխատել է Հայաստանի Հանրային հեռուստաընկերությունում (Հ1), որտեղ նկարահանվել է «Կյանքը շարունակվում է» ֆիլմաշարում։
2016 թ. դեկտեմբերի 14-ին նշանակվել է ՀՀ ԴԱՀԿ ծառայության մամուլի խոսնակ։
2018 թվականի սեպտեմբերի 23-ին կայացած Երևանի ավագանու արտահերթ ընտրությունների արդյունքում «Իմ քայլը» դաշինքի համամասնական ցուցակով ընտրվել է Երևան քաղաքի ավագանու անդամ։
2019 թվականին նշանակվել, իսկ 2020 թվականի մարտի 10-ին ընտրվել է Հայաստանի երգի պետական թատրոնի տնօրենի պաշտոնում, որտեղ ղեկավարել է մինչև 2022թ․։ 2022թ. որպես դերասան նկարահանվել է «ՕԹԹԿ» գեղարվեստական ֆիլմում։ Իրականացրել է մի շարք երաժշտական նախագծեր՝ «Էլվինա Մակարյան 70» (2020թ.), «Առնո Բաբաջանյան 100» (2021թ.), «Ֆրանսիան մեր բարեկամն է. Միշել Լեգրան 90, Ժորժ Կառվարենց 90» (2022թ.), «Կարեն Դեմիրճյան 90» (2022թ.), «Պարի միջազգային օր» (2023թ.), «Ազատ Ղարիբյան 100» (2023թ.), «Պարի պետական անսամբլ 65» (2023թ.), «Ալթունյան անսամբլ 85» (2023թ.) և այլն։ Համերգային նախագծեր է իրականացրել ՀՀ մի շարք սահմանամերձ համայնքներում և խոշոր քաղաքներում։ 2022թ. հիմնել է «Զարկ» ժողովրդական երաժշտության և պարի աջակցման հիմնադրամը։ Նույն թվականից ղեկավարում է Հայաստանի Ժողովրդական երաժշտության և պարի ազգային կենտրոնը։

## Ընտանիք
Ամուսնացած է, ունի մեկ որդի։

## Հեռուստանախագծեր, ֆիլմեր
* 2009 թվականին Հայաստանի Հանրային հեռուստաընկերությունում (Հ1) վարել է «Երկու աստղ» երաժշտական նախագծի օրագրերը
* «Կյանքի գինը» հեռուստասերիալ (2008-2009 թթ.)
* «Պահանջվում է միլիոնատեր» (էպիզոդիկ դեր, 2010 թ.)
* 2010-16 թթ․ «ATV» հեռուստաընկերությունում վարում է «Բրենդ Թայմ» կոմերցիոն հաղորդումը
* 2012-13 թթ․ «ATV» հեռուստաընկերությունում վարում է «Բնության առեղծվածները» հաղորդումը
* 2014 թ. «ATV» հեռուստաընկերությամբ վարել է «Մեգաինֆո» հաղորդումը
* 2016 թ. Հայաստանի Հանրային հեռուստաընկերությունում (Հ1) «Կյանքը շարունակվում է» ֆիլմաշար

### Տեսագրություններ
* «Տանը մենակ» 2011 թ. տեսանյութը youtube.com կայքում
* «Մեգաինֆո» անոնս 2014 թ. տեսանյութը youtube.com կայքում
* Արմեն Սարգսյանը «Կռվախնձոր» հաղորդաշարի հյուր 2012 թ. տեսանյութը youtube.com կայքում
* «Հայտնի և Անհայտ» հաղորդաշարը, /Առնո Բաբաջանյան/ 2015 թ. տեսանյութը youtube.com կայքում
* Արմեն Սարգսյանը «Սկսենք նորից» առավոտյան հաղորդման հյուր 2015 թ. տեսանյութը youtube.com կայքում
* Արմեն Սարգսյանը «Կյանքը շարունակվում է» ֆիլմաշարում 2016 թ. տեսանյութը youtube.com կայքում

## Ծանոթագրություններ

## Արտաքին հղումներ
* Արմեն Սարգսյանի մասին zarkfoundation.com կայքում

Կատեգորիա:1983 ծնունդներ
Կատեգորիա:ԵՊՀ շրջանավարտներ
Կատեգորիա:Երևան քաղաքում ծնվածներ
Կատեգորիա:Երևանի ավագանու 4-րդ գումարման անդամներ
Կատեգորիա:Հայ լրագրողներ
Կատեգորիա:Հայ հաղորդավարներ
Կատեգորիա:Հայ պրոդյուսերներ
Կատեգորիա:Սեպտեմբերի 26 ծնունդներ